Funcţionara din Primăria Rahoviţa, judeţul Timiş, acuzată de delapidare în formă continuată, a fost reţinută pentru 24 de ore. Este acuzată că ar fi încasat impozite şi a cheltuit sumele în interes personal, scrie news.ro.
"Cu privire la dosarul penal ce are ca obiect săvârşirea infracţiunii de delapidare în formă continuată şi ca urmare a administrării probatoriului prin exploatarea datelor rezultate din percheziţiile efectuate la data de 13.03.2024, poliţiştii Serviciului de Investigare a Criminalităţii Economice Timiş, sub coordonarea procurorului din cadrul Parchetului de pe lângă Judecătoria Lugoj au reţinut la data de 18.03.2024, o femeie, în vârstă de 49 de ani, bănuită de comiterea faptei", a transmis, luni seară, IPJ Timiş.
Potrivit poliţiştilor, femeia a fost reţinută pentru o perioadă de 24 de ore şi a fost introdusă în Centrul de Reţinere şi Arestare Preventivă din cadrul IPJ Timiş.
Poliţiştii Serviciului de Investigare a Criminalităţii Economice din cadrul IPJ Timiş, sub coordonarea procurorului din cadrul Parchetului de pe lângă Judecătoria Lugoj, au făcut, în 13 martie 2024, cinci percheziţii în contextul a două dosare penale în care au loc cercetări pentru abuz în serviciu şi delapidare.
Ei vizau un funcţionar care a încasat impozite şi a cheltuit banii în interes personal.
"În urma cercetărilor s-a stabilit că un funcţionar public din cadrul unei unităţi administrativ-teritoriale, din Racoviţa, din anul 2018 până în prezent, ar fi încasat de la contribuabili taxe şi ar fi utilizat aceste sume în interes personal, fără a fi înregistrate în evidenţa contabilă a unităţii administrative. Totodată, şi-ar fi însuşit unele sume de bani care reprezentau plata fictivă a unor indemnizaţii către asistenţii personali care nu se mai află în mod legal în plată sau către persoane decedate", a transmis atunci IPJ Timiş.
Percheziţiile au avut loc în Racoviţa, Hitiaş şi Timişoara.